b'\n_START_ARTICLE_\nLouis van Gaal\n_START_SECTION_\nCarrera esportiva\n_START_PARAGRAPH_\nCom a entrenador es caracteritza per fer uns plantejaments t\xc3\xa0ctics molt ofensius. Sol jugar amb dos extrems, i intenta que els seus equips sempre tinguin la possessi\xc3\xb3 de la pilota i portin la iniciativa del joc. De Van Gaal tamb\xc3\xa9 destaca el seu fort car\xc3\xa0cter i personalitat, que si b\xc3\xa9 li ha servit per dotar els seus equips d\'un fort car\xc3\xa0cter guanyador, tamb\xc3\xa9 li ha costat nombroses cr\xc3\xadtiques i problemes, tant amb dirigents com futbolistes, mitjans de comunicaci\xc3\xb3 i aficionats, que el critiquen per ser massa estricte, inflexible i agre. La premsa tamb\xc3\xa9 hi contribu\xc3\xafa molt a donar una imatge d\'una persona amb cara de pomes agres, si b\xc3\xa9 la gent que l\'ha conegut sempre ha parlat d\'ell com alg\xc3\xba pr\xc3\xb2xim i comprensiu. Una frase molt famosa de Van Gaal \xc3\xa9s "tu interpretaci\xc3\xb3n siempre negativa, nunca positiva" (literalment: la teva interpretaci\xc3\xb3 sempre negativa, mai positiva, pronunciada la "v" com en neerland\xc3\xa8s) on li recriminava a un periodista que sempre mostr\xc3\xa9s les coses dolentes del club i mai aquelles positives. Mostra de la dura relaci\xc3\xb3 de Van Gaal amb la premsa \xc3\xa9s que el mateix entrenador els va felicitar a la seva roda de premsa de comiat, fent-los, impl\xc3\xadcitament, responsables d\'aquest._NEWLINE_Durant la seva estada a Can Bar\xc3\xa7a es va protagonitzar un fet curi\xc3\xb3s amb qu\xc3\xa8 Van Gaal tenia una f\xc3\xb2bia al Piojo L\xc3\xb3pez, davanter del Val\xc3\xa8ncia CF en el qual es deia que m\xc3\xa9s que el Piojo li tingu\xc3\xa9s la mesura feta a l\'equip, la tenia a Van Gaal. Durant la seva primera etapa blaugrana, l\'equip de Van Gaal va perdre nombroses vegades contra l\'equip valencianista, on el Piojo L\xc3\xb3pez sempre marcava, arribant a assolir algun Hat-trick. _NEWLINE_Altre tret de Van Gaal va ser la seua prefer\xc3\xa8ncia per jugadors neerlandesos, i va portar molts dels seus compatriotes neerlandesos que tamb\xc3\xa9 havien estat a seus ordres a l\'Ajax. Patrick Kluivert va ser possiblement el m\xc3\xa9s ben explotat, encara que d\'altres tamb\xc3\xa9 van rendir b\xc3\xa9, de fet es van guanyar 2 Lligues i 1 Copa i nom\xc3\xa9s van aconseguir parar Van Gaal amb la seva filosofia 2 equips espanyols en la temporada 1999-2000, el Val\xc3\xa8ncia CF en semifinals de la Lliga de Campions i el Deportivo de la Corunya guanyant-li la Lliga. Aix\xc3\xb2 va provocar el cessament de Van Gaal per l\'enorme pressi\xc3\xb3 que va fer la premsa, i finalment va marxar del club._NEWLINE_L\'any 2003 torn\xc3\xa0 a l\'Ajax d\'Amsterdam com a assessor, si b\xc3\xa9 unes disputes per motius t\xc3\xa0ctics amb l\'entrenador de l\'equip Ronald Koeman precipit\xc3\xa0 la seva marxa del club d\'Amsterdam i el seu retorn a les banquetes l\'any 2005 amb el modest AZ Alkmaar, al qual f\xc3\xa9u campi\xc3\xb3 de Lliga la temporada 2008/09. Tot plegat f\xc3\xa9u que els grans equips europeus tornessin a fixar-se en ell. El Bayern M\xc3\xbcnchen el va fitxar l\'1 de juliol de 2009 com a substitut de l\'entrenador inter\xc3\xad Jupp Heynckes. Despr\xc3\xa9s d\'un mal comen\xc3\xa7ament, va aconseguir que l\'equip guany\xc3\xa9s la Bundeslliga, la Copa d\'Alemanya i fos finalista de la lliga de Campions (la perdre contra l\'Inter de Mil\xc3\xa0 per 0 a 2. El 9 d\'abril de 2011 el van destituir despr\xc3\xa9s d\'empatar contra el FC N\xc3\xbcrnberg. La propera temporada el substituir\xc3\xa0 precisament Jupp Heynckes. El 6 de juliol de 2012 Louis van Gaal va esdevenir l\'entrenador de la selecci\xc3\xb3 neerlandesa, amb la qual va fer un bon paper a la Copa del M\xc3\xb3n de Futbol de 2014 al Brasil, on quedaren tercers._NEWLINE_El juliol de 2014 s\'anunci\xc3\xa0 el seu fitxatge pel Manchester United, amb l\'objectiu de retornar l\'hist\xc3\xb2ric club angl\xc3\xa8s als llocs de privilegi del futbol europeu. El maig de 2016 fou acomiadat pel Manchester, despr\xc3\xa9s de no haver aconseguit amb l\'equip cap t\xc3\xadtol important. Pocs dies despr\xc3\xa9s el Manchester anunci\xc3\xa0 el fitxatge del seu substitu\xc3\xaft, Jos\xc3\xa9 Mourinho.'